Ir-regoli li jirregolaw is-suq intern tal-gass tal-UE, fil-ġejjieni, ser japplikaw ukoll għall-pipelines tal-gass lejn u minn pajjiżi terzi. Il-Kunsill illum formalment adotta emenda għall-hekk imsejħa direttiva dwar il-gass li għandha l-għan li tagħlaq lakuna legali fil-qafas regolatorju tal-UE u tixpruna l-kompetizzjoni fis-suq tal-gass. Dan huwa l-aħħar pass fil-proċess leġislattiv. Ninsab ferm kuntent li dan il-fajl importanti ġie adottat. Ħdimna ħafna biex insibu kompromess li jkun aċċettabbli għal kulħadd, u naħseb li issa għandna soluzzjoni tajba li ser tagħti garanzija li jkollna suq Ewropew tal-gass ġust u kompetittiv. Anton Anton, il-Ministru għall-Enerġija tar-Rumanija L-objettiv ġenerali tal-emenda għad-direttiva dwar il-gass hu li jkun żgurat li r-regoli li jirregolaw is-suq intern tal-gass tal-UE japplikaw għal-linji tat-trasmissjoni tal-gass bejn stat membru u pajjiż terz, sal-fruntiera tat-territorju u l-baħar territorjali tal-istat membru. Fost l-elementi ewlenin tar-regoli dwar is-suq tal-gass tal-UE, li huma stipulati fl-hekk imsejħa direttiva dwar il-gass mill-2009, hemm is-separazzjoni tas-sjieda, l-aċċess tal-partijiet terzi, tariffi mhux diskriminatorji u rekwiżiti ta' trasparenza. L-emenda adottata llum tipprevedi l-possibbiltà ta' derogi għal pipelines eżistenti lejn u minn pajjiżi terzi, kif ukoll proċeduri ċari għal negozjati ma' pajjiżi terzi u għal eżenzjonijiet b'rabta ma' pipelines ġodda. Kuntest u passi li jmiss L-emenda għad-direttiva dwar il-gass ġiet proposta mill-Kummissjoni Ewropea f'Novembru 2017. Il-Presidenza Rumena tal-Kunsill laħqet qbil dwar il-fajl mal-Parlament Ewropew fit-12 ta' Frar 2019. Il-plenarja tal-Parlament Ewropew ivvutat favur l-emenda fl-4 ta' April 2019. L-adozzjoni tal-lum mill-Kunsill hija l-aħħar pass fil-proċess leġislattiv. Id-direttiva l-ġdida ser tidħol fis-seħħ 20 jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea . L-istati membri ser ikollhom disa' xhur mid-dħul fis-seħħ biex jittrasponu r-regoli l-ġodda fil-liġi nazzjonali. Test finali tal-emenda tad-direttiva dwar il-gass Direttiva dwar il-gass: Qbil proviżorju dwar ir-regoli l-ġodda għall-pipelines tal-gass lejn u minn pajjiżi terzi (stqarrija għall-istampa, 13/02/2019) Direttiva dwar il-gass: Il-Kunsill jaqbel dwar mandat ta' negozjar (stqarrija għall-istampa, 8/02/2019) Id-Direttiva 2009/73/KE tal-Parlament Ewropew u tal-Kunsill tat-13 ta' Lulju 2009 dwar ir-regoli komuni għas-suq intern tal-gass naturali (id-'direttiva dwar il-gass') Paġna dwar il-politika tal-Unjoni tal-Enerġija Ara l-paġna tal-laqgħa